**П Р Е Д Н А Ц Р Т**

На основу члана 511. став (3) Одлуке о спровођењу Закона о царинској политици у Босни и Херцеговини ("Службени гласник БиХ", бр. 13/19, 54/19, 21/20, 47/21, 49/21, 4/22, 23/22 и 6/23), члана 15. Закона о Управи за индиректно опорезивање (''Службени гласник БиХ'', број 89/05) и члана 61. став 2. Закона о управи (''Службени гласник БиХ'', бр. 32/02, 102/09 и 72/17), директор Управе за индиректно опорезивање доноси

**У П У Т С Т В О**

**О КОРИШЋЕЊУ БЛАНКО СОПСТВЕНЕ ТРАСИРАНЕ МЈЕНИЦЕ У**

**ЦАРИНСКОМ ПОСТУПКУ УНУТРАШЊЕ ОБРАДЕ ПО ОСНОВУ *LOHN* ПОСЛА**

**ГЛАВА I. ОПШТЕ ОДРЕДБЕ**

Члан 1.

(Предмет)

Овим упутством уређују се услови и поступак одобравања коришћења бланко сопствене трасиране мјенице као облика осигурања плаћања царинског дуга који је настао или би могао настати, укључујући и друге индиректне порезе који се наплаћују за робу која се увози у царинско подручје Босне и Херцеговине и припадајућу камату (затезна и/или компензаторна), у царинском поступку унутрашње обраде по основу *lohn* посла (у даљем тексту: унутрашња обрада по основу *lohn* посла), полагање, наплата и враћање наведене мјенице, те друга питања у вези са тим обликом осигурања плаћања дуга.

Члан 2.

(Употреба израза у мушком или женском роду)

Ријечи које су ради прегледности у овом упутству наведене у једном роду без дискриминације односе се и на мушки и на женски род.

Члан 3.

(Правни основ)

Осигурање за плаћање царинског дуга регулисано је:

1. одредбама чл. 213. до 224. Закона о царинској политици у Босни и Херцеговини (''Службени гласник БиХ'', број 58/15) (у даљем тексту: Закон) и
2. одредбама чл. 511. и 512. Одлуке о спровођењу Закона о царинској политици у Босни и Херцеговини (''Службени гласник БиХ'', бр. 13/19, 54/19, 21/20, 47/21, 49/21, 4/22 и 23/22) (у даљем тексту: Одлука).

Члан 4.

(Дефиниција)

1. Изрази коришћени у овом упутству имају сљедеће значење:
2. ''корисник бланко сопствене трасиране мјенице'' значи лице којем је, рјешењем из члана 8. став (3) овог упутства, одобрено коришћење бланко сопствене трасиране мјенице у царинском поступку и за сврхе из чл. 1. и 5. овог упутства.
3. ''гарантна канцеларија'' значи Одсјек за пословне услуге надлежног регионалног центра Управе за индиректно опорезивање,
4. ''дуг'' значи царински дуг укључујући и друге индиректне порезе који се наплаћују за робу која се увози у царинско подручје Босне и Херцеговине и припадајућу камату (затезна и/или компензаторна),
5. ''УИО'' значи Управа за индиректно опорезивање.
6. Други изрази који се користе у овом упутству, а којима није одређено значење овим упутством, имају значење које им је одређено Законом и Одлуком.

**ГЛАВА II. УСЛОВИ И ПОСТУПАК ОДОБРАВАЊА КОРИШЋЕЊА**

**БЛАНКО СОПСТВЕНЕ ТРАСИРАНЕ МЈЕНИЦЕ**

Члан 5.

(Услови за коришћење бланко сопствене трасиране мјенице)

1. Коришћење бланко сопствене трасиране мјенице као облика осигурања плаћања дуга у царинском поступку унутрашње обраде по основу *lohn* посла дефинисаног чланом 388. тачка (б) Одлуке, може се одобрити подносиоцу захтјева који испуњава сљедеће услове:
2. да је корисник царинског поступка унутрашње обраде по основу *lohn* посла,
3. у вријеме подношења захтјева није у поступку стечаја или ликвидације,
4. нема блокиран главни или било који други трансакцијски рачун,
5. да у периоду од 12 мјесеци прије подношења захтјева није био у поступку принудне наплате за доспјели дуг по основу индиректних пореза, осталих прихода и такси, које је УИО надлежна наплаћивати према прописима из области индиректног опорезивања (у даљем тексту: дуг по основу индиректних пореза, осталих прихода и такси),
6. да у периоду од 12 мјесеци прије подношења захтјева доспјели дуг по основу индиректних пореза није измиривао плаћањем по основу поднијете банкарске гаранције или другог облика осигурања плаћања,
7. да нема неизмиреног доспјелог дуга по основу индиректних пореза, осталих прихода и такси. Ако се у провјери утврди да подносилац захтјева има неизмиреног доспјелог дуга по основу индиректних пореза, осталих прихода и такси у износу од 20,00 конвертибилних марака и мање, наведени услов сматра се испуњеним. Наведени услов не сматра се испуњеним ако је подносиоцу захтјева одобрено одгођено плаћање или плаћање у ратама неизмиреног доспјелог дуга по основу индиректних пореза, осталих прихода и такси.
8. Подносилац захтјева којем, рјешењем из члана 8. став (3) овог упутства, буде одобрено коришћење бланко сопствене трасиране мјенице, мора и даље у току важења тог рјешења испуњавати услове из става (1) овог члана и обавезе које проистичу из рјешења, не доводећи у питање његове обавезе као декларанта и правила која уређују настанак царинског дуга.

Члан 6.

(Захтјев)

Захтјев за одобравање коришћења бланко сопствене трасиране мјенице подноси се Сектору за царине у Главној канцеларији УИО (у даљем тексту: Сектор за царине). Захтјев се подноси на обрасцу из Прилога 1. овог упутства.

Члан 7.

(Докази о испуњавању услова)

1. У сврху доказивања испуњавања одређених услова за одобравање коришћења бланко сопствене трасиране мјенице, подносилац захтјева, уз захтјев, прилаже:
2. копију важећег одобрења за царински поступак унутрашње обраде по основу *lohn* посла,
3. увјерење надлежног суда којим доказује испуњеност услова из члана 5. став (1) тачка б) овог упутства.
4. Сектор за царине, по службеној дужности, код надлежне организационе јединице УИО, провјерава испуњеност услова из члана 5. став (1) тач. ц) до ф) овог упутства, у коју сврху користи Образац 1.2. из Прилога 2. овог упутства.
5. У току важења рјешења из члана 8. став (3) овог упутства, накнадну провјеру испуњавања услова из члана 5. став (1) тач. ц) до ф) овог упутства, сходно члану 5. став (2) овог упутства, по службеној дужности, обавља Сектор за царине једном годишње код надлежне организационе јединице УИО. У ту сврху користи Образац 2.2. из Прилога 2. овог упутства, који остаје у спису предмета као доказ о извршеној провјери.
6. Ако провјеру и накнадну провјеру из ст. (2) и (3) овог члана овог упутства Сектор зa царине може обавити путем информационог система у оквиру којег УИО води књиговодствено евидентирање обавеза по основу индиректних пореза, осталих прихода и такси, у том случају не користе се образци из Прилога 2. овог упутства, већ се врши испис извршене провјере из информационог система који остаје у спису предмета.

Члан 8.

(Одлука по захтјеву)

1. Поступак по захтјеву за одобравање коришћења бланко сопствене трасиране мјенице води Одсјек за поједностављене царинске поступке и овлашћеног привредног субјекта у Сектору за царине. Одлуку по захтјеву доноси Сектор за царине, у року од року од 30 дана рачунајући од дана предаје уредног захтјева.
2. Захтјев се одбија ако подносилац захтјева не испуњава било који од услова наведених у члану 5. став (1) овог упутства.
3. Ако Сектор за царине утврди да подносилац захтјева испуњава услове прописане чланом 5. став (1) овог упутства, доноси рјешење којим подносиоцу захтјева одобрава коришћење бланко сопствене трасиране мјенице у царинском поступку и за сврхе из чл. 1. и 5. овог упутства (види и члан 10. став (3) тачка а)).
4. Рјешење из става (3) овог члана издаје се на неодређено вријеме и важи све док ималац тог рјешења (корисник бланко сопствене трасиране мјенице) испуњава услове за коришћење наведене мјенице, односно до укидања. Рјешење почиње важити од дана наведеног у рјешењу.
5. Ималац рјешења дужан је одмах обавијестити издаваоца рјешења о свим чињеницама које настану послије издавања рјешења, а које могу утицати на даље важење или садржај рјешења.
6. По један примјерак рјешења доставља се имаоцу рјешења, Одсјеку за пословне услуге у свим регионалним центрима УИО, Одсјеку за контролу и Одјељењу за анализу и управљање ризицима.
7. Сектор за царине сачињава и ажурира листу имаоца рјешења из става (3) овог члана, која се објављује на wеb страници УИО.

Члан 9.

(Укидање рјешења)

1. Рјешење из члана 8. став (3) овог упутства укида се:
2. ако корисник бланко сопствене трасиране мјенице благовремено не измирује доспјели дуг по основу индиректних пореза, осталих прихода и такси, као и у случају наступања околности које су противне другим прописаним условима из члана 5. став (1) овог упутства,
3. ако корисник бланко сопствене трасиране мјенице у прописаном року не плати доспјели дуг настао у царинском поступку за који му је одобрено коришћење наведене мјенице, односно у случају покретања поступка наплате дуга из положене бланко сопствене трасиране мјенице, независно од исхода тог поступка,
4. ако се царинском или другом контролом открије да се у унутрашњој обради за коју је било издато одобрење по основу *lohn* посла није радило о *lohn* послу, него о неком другом економском услову из Додатка Прилога 26. Одлуке, независно да ли је такво одобрење о унутрашњој обради и даље важеће или не,
5. по захтјеву корисника бланко сопствене трасиране мјенице.
6. О наступању неке од околности из става (1) тач. а) до ц) овог члана, корисник бланко сопствене трасиране мјенице обавезан је одмах писмено обавијестити Сектор за царине. Уз обавијест прилаже расположиве доказе.
7. У случају наступања околности из става (1) тачка б) овог члана, гарантна канцеларија, која спроводи поступак наплате доспјелог неплаћеног дуга из положене бланко сопствене трасиране мјенице, о томе одмах обавјештава Сектор за царине.
8. О наступању неке од околности из става (1) тач. а) и ц) овог члана, било која организациона јединица Главне канцеларије и регионалних центара УИО која у свом раду утврди или дође до сазнања о тим околностима дужна је писмено обавијестити Сектор за царине. Уз обавијест прилаже расположиве доказе.
9. У случају пријема обавијести из ст. (2), (3) или (4) овог члана, као и у случају када и сам Сектор за царине у обављању послова из своје надлежности или накнадном провјером из члана 7. став (3) овог упутства утврди или дође до сазнања о наступању неке од околности из става (1) тач. а) до ц) овог члана, тај Сектор покреће поступак за укидање рјешења по службеној дужности.
10. Корисник бланко сопствене трасиране мјенице, у случају укидања рјешења, обавезан је у поступку унутрашње обраде по основу *lohn* посла по важећем одобрењу за тај поступак, за осигурање дуга положити ваљану гаранцију у складу са прописима који регулишу питања осигурања дуга. У противном, не може робу стављати у наведени царински поступак.
11. Укидање рјешења из члана 8. став (3) овог упутства нема утицаја на бланко сопствене трасиране мјенице положене до укидања тог рјешења у погледу настанка и наплате дуга за робу стављену у царински поступак из члана 5. овог упутства до укидања рјешења.
12. Кориснику бланко сопствене трасиране мјенице којем је укинуто рјешење не може се поново одобрити коришћење мјенице за осигурање плаћања дуга, нити коришћење свеобухватне гаранције у поступку унутрашње обраде на нижи износ (тзв. ''повлашћени статус''), прије истека године дана од дана ступања на снагу одлуке о укидању рјешења.
13. Одлука о укидању рјешења доставља се организационим јединицама УИО наведеним у члану 8. став (6) овог упутства.

**ГЛАВА III. ПОЛАГАЊЕ, НАПЛАТА И ВРАЋАЊЕ**

**БЛАНКО СОПСТВЕНЕ ТРАСИРАНЕ МЈЕНИЦЕ**

Члан 10.

(Полагање бланко сопствене трасиране мјенице)

1. Корисник бланко сопствене трасиране мјенице, на основу рјешења из члана 8. став (3) овог упутства, полаже по четири бланко сопствене трасиране мјенице за свако важеће одобрење за унутрашњу обраду по основу *lohn* посла.
2. Захтјев за полагање бланко сопствене трасиране мјенице, појединачно за свако важеће одобрење за унутрашњу обраду по основу *lohn* посла, корисник бланко сопствене трасиране мјенице подноси гарантној канцеларији при регионалном центру УИО којем организационо припада надзорна царинска канцеларија наведена у предметном одобрењу за унутрашњу обраду. Захтјев се подноси у два примјерка, на обрасцу из Прилога 3. овог упутства, потписан и овјерен од његовог подносиоца.
3. Уз захтјев из става (2) овог члана, корисник бланко сопствене трасиране мјенице прилаже:
4. копију важећег одобрења за унутрашњу обраду по основу *lohn* посла, у којем је у пољу 10. (Економски услови) наведена шифра економских услова: ''30. ситуација 2.'' из Додатка Прилога 26. Одлуке, која се односи на ситуације које обухватају радње које се врше према уговору о *lohn* послу (или је у одобрењу на други начин наведено да се ради о *lohn* послу),
5. четири бланко сопствене трасиране мјенице, које у тренутку издавања, односно полагања, на лицу мјенице, у доњем десном углу и на лијевом крају мјенице поред ријечи: ''Прихватамо'', само садрже својеручни потпис законског заступника издаваоца мјеница уписаног у одлуци о судској регистрацији (који потпис се ставља уз назив издаваоца мјенице и читак упис имена и презимена законског заступника и његове функције) и овјеру издаваоца тих мјеница (види члан 13. став (2)). Поред наведеног, законски заступник издаваоца наведене мјенице се својеручно потписује и овјерава мјеницу и уз клаузулу "Без протеста" коју уписује при дну лица мјенице (испод ријечи: ''Плаћање'') и
6. мјеничну изјаву на обрасцу из Прилога 4. овог упутства, којом издавалац бланко сопствених трасираних мјеница које подноси на полагање, овлашћује гарантну канцеларију из става (2) овог члана да, прије подношења мјеница на исплату, накнадно бланко сопствене трасиране мјенице попуни у осталим законски обавезним елементима.
7. Својеручни потпис законског заступника издаваоца бланко сопствене трасиране мјенице, како на лицу мјенице, тако и на мјеничној изјави треба бити једнак као што је његов потпис који је депонован у судском регистру.
8. Полагањем бланко сопствене трасиране мјенице, корисник исте се обавезује да ће у потпуности измирити дуг који настане у царинском поступку за који ту мјеницу полаже.

Члан 11.

(Пријем и евидентирање положене

бланко сопствене трасиране мјенице)

1. По пријему захтјева из члана 10. овог упутства, са његовим прилозима, гарантна канцеларија провјерава:
2. да ли је приложено одобрење о унутрашњој обради важеће и односи ли се на *lohn* посао. Провјеру о томе може обавити и код издаваоца предметног одобрења или надзорне царинске канцеларије, усмено (путем телефона) или е-mailom, уз забиљешку о таквој провјери у спису предмета,
3. испуњеност услова из члана 10. став (3) тачка б) и став (4) овог упутства,
4. мјеничну изјаву из члана 10. став (3) тачка ц) овог упутства, у смислу да ли иста садржи све потребне податке и текст према обрасцу из Прилога 4. овог упутства,
5. да ли захтјев садржи све тражене податке и да ли су ти подаци у складу са приложеним документима.
6. Пријем бланко сопствених трасираних мјеница, које се полажу, гарантна канцеларија евидентира у регистар из члана 12. овог упутства. Након тога, наведени пријем мјеница, гарнтна канцеларија потврђује тако што на оба примјерка поднијетог захтјева (у поље 13.) уписује основни редни број и датум под којим је односни захтјев евидентиран у регистар из члана 12. овог упутства, те након овјере један примјерак захтјева враћа његовом подносиоцу са фотокопијом положених мјеница, а други задржава у спису предмета. Тако овјерен наведени захтјев има карактер потврде о примопредаји бланко сопствених трасираних мјеница наведених у истом.
7. Копију задржаног примјерка захтјева из става (2) овог члана, гарантна канцеларија, уз писани допис, доставља полазној, отпусној и надзорној царинској канцеларији наведеним у одобрењу за унутрашњу обраду по основу *lohn* посла из захтјева, како би те канцеларије имале информацију да је дуг по том одобрењу осигуран положеним бланко сопственим трасираним мјеницама носиоца одобрења.
8. Царинске канцеларије из става (3) овог члана воде (ручно или електронски) евиденцију о захтјевима из става (3) овог члана и одобрењима за унутрашњу обраду по основу *lohn* посла по којима је дуг осигуран положеним бланко сопственим трасираним мјеницама имаоца одобрења. Та евиденција мора најмање садржавати сљедеће податке:
9. број и датум под којим је захтјев из става (3) овог члана (то јест полагање мјенице) евидентиран у складу са ставом (2) овог члана (подаци из поља 13. захтјева),
10. ималац одобрења за поступак унутрашње обраде по основу *lohn* посла,
11. одобрење за унутрашњу обраду по основу *lohn* посла наведено у захтјеву из става (3) овог члана (основни број и датум и регионални центар који је издао),
12. крајњи рок важења одобрења,
13. рок за завршетак поступка унутрашње обраде, наведен у одобрењу,
14. податке о дугу (ако настане): број и датум одлуке и назив регионалног центра који је донио одлуку и износ тог дуга,
15. број и датум одлуке о укидању рјешења из члана 8. став (3) овог упутства и датум од када иста важи.
16. Ако нису испуњени услови за полагање (пријем) бланко сопствене трасиране мјенице гарантна канцеларија о томе доноси одлуку по правилима управног поступка.

Члан 12.

(Регистар и чување положених

бланко сопствених трасираних мјеница)

1. Гарантна канцеларија, по сваком одобрењу за унутрашњу обраду по основу *lohn* посла, односно по сваком захтјеву за полагање бланко сопствених трасираних мјеница из члана 10. овог упутства, води евиденцију о свим бланко сопственим трасираним мјеницама положеним у складу са чл. 10. и 11. овог упутства као јединствен регистар положених (примљених) бланко сопствених трасираних мјеница (посебна књига).
2. Регистар положених (примљених) бланко сопствених трасираних мјеница садржи сљедеће податке:
3. основни редни број (један захтјев из члана 10. овог упутства је један основни редни број). Уз основни редни број уписује се сљедеће:
4. основ по коме су положене бланко сопствене трасиране мјенице (а то је предметно одобрење за унутрашњу обраду по основу *lohn* посла наведено у захтјеву; уписује се назив, основни број и датум тог одобрења),
5. назив и сједиште издаваоца бланко сопствених трасираних мјеница по основу из алинеје 1) ове тачке (то јест ималац наведеног одобрења),
6. датум полагања (пријема) бланко сопствених трасираних мјеница

(на примјер: ''2./Одобрење за УО/*lohn* посао/40/2025/РЦ Бања Лука/издавалац мјеница: ........................................, датум пријема мјеница: .........................),

1. даље се основни редни број дијели на четири подброја под којима се за положене четири бланко сопствене трасиране мјенице по одобрењу из тачке а) овог става, за сваку од тих мјеница појединачно уписују сљедећи подаци:
2. подброј основног броја (нпр.: 1.1., 1.2., 1.3., 1.4; 2.1., 2.2., 2.3., 2.4.; и тако даље),
3. серијски број односне бланко сопствене трасиране мјенице,
4. мјенични износ (дуг),
5. рок доспијећа мјенице,
6. подаци о банци на коју је мјеница домицилирана (банка преко које се врши исплата односне мјенице, која води главни рачун или други трансакцијски рачун ако нема главног рачуна издаваоца мјенице),
7. датум подношења (презентирања) на исплату мјенице домицилијату,
8. подаци о наплати мјенице (уписују се подаци да ли је и када мјеница исплаћена или не),
9. напомена (по потреби, служи за уписивање других потребних података, на примјер, подаци о достављању извјештаја о дугу Групи за принудну наплату, датум и назнака враћања положене бланко сопствене трасиране мјенице њеном издаваоцу, те друго),
10. подаци из алинеје 3) до 8) ове тачке уписују се накнадно, ако дође до предузимања радњи наведених у чл. 13. до 15. овог упутства.
11. Образац изгледа и садржаја регистра из става (2) овог члана дат је у Прилогу 5. овог упутства.
12. Ако је гарантна канцеларија успоставила вођење регистра положених (примљених) бланко сопствених трасираних мјеница у складу са прописом из члана 19. овог упутства, наставиће водити тај регистар у складу са овим упутством.
13. Гарантна канцеларија дужна је чувати положене (примљене) бланко сопствене трасиране мјенице на начин како се чувају вриједносни папири.

Члан 13.

(Наплата дуга из сопствене трасиране мјенице)

1. Ако корисник бланко сопствене трасиране мјенице не плати доспјели дуг у прописаном року, односно у року одређеном у одлуци којом је утврђен дуг, гарантна канцеларија, по протеку наведеног рока, спроводи поступак наплате дуга из положене бланко сопствене трасиране мјенице којом је исти био осигуран (види и члан 9. став (3)).
2. У случају из става (1) овог члана, гарантна канцеларија положену бланко сопствену трасирану мјеницу попуњава свим осталим законски обавезним елементима сопствене трасиране мјенице у складу са прописима о мјеници, а сходно овлашћењу из мјеничне изјаве из члана 10. став (3) тачка ц) овог упутства, након чега та мјеница постаје потпуна (пуноправна) сопствена трасирана мјеница. Након тога, попуњену сопствену трасирану мјеницу подноси на исплату (презентира) домицилијату, у складу са прописима о мјеници.

Члан 14.

(Поступање у случају када

сопствена трасирана мјеница није исплаћена)

Ако по подношењу домицилијату на исплату сопствене трасиране мјенице у случају из члана 13. овог упутства, поднијета сопствена трасирана мјеница не буде исплаћена, гарантна канцеларија даље не предузима друге мјеничне радње ради исплате те мјенице, већ доставља извјештај о дугу Групи за принудну наплату, ради спровођења поступка принудне наплате дуга по извршној одлуци из члана 13. став (1) овог упутства у складу са прописима о поступку принудне наплате дуга.

Члан 15.

(Поврат бланко сопствене трасиране мјенице)

1. Бланко сопствену трасирану мјеницу, примљену у складу са чланом 11. овог упутства, гарантна канцеларија враћа на основу поднијетог писаног захтјева издаваоца те мјенице.
2. Гарантна канцеларија враћа положену бланко сопствену трасирану мјеницу подносиоцу захтјева из става (1) овог члана након што утврди:
3. да је плаћен сваки дуг који је био осигуран том мјеницом, или
4. да могући дуг више не може настати, или
5. да је дуг осигуран другим прихваћеним обликом осигурања плаћања дуга.

**ГЛАВА IV. ПРЕЛАЗНЕ И ЗАВРШНЕ ОДРЕДБЕ**

Члан 16.

(Незавршени поступци)

Захтјеве за издавање одобрења за коришћење бланко сопствене трасиране мјенице као облика осигурања дуга у унутрашњој обради по основу *lohn* посла које је запримио а није ријешио Сектор за пословне услуге до дана ступања на снагу овог упутства преузеће Сектор за царине и исте ће рјешавати у складу са овим упутством.

Члан 17.

(Употреба ранијих рјешења и положених бланко трасираних мјеница)

1. На рјешења о одобравању коришћења бланко сопствене трасиране мјенице као облика осигурања дуга у унутрашњој обради по основу *lohn* посла која су на снази на дан ступања на снагу овог упутства примјењује се ово упутство.
2. Списе управних предмета из става (1) овог члана Сектор за пословне услуге уступиће Сектору за царине, путем записника о преузимању тих предмета.
3. На бланко сопствене трасиране мјенице положене као облик осигурања дуга у унутрашњој обради по основу *lohn* посла по рјешењима из става (1) овог члана и уписане у регистар положених (примљених) бланко сопствених трасираних мјеница у складу са прописом из члана 19. овог упутства примјењује се ово упутство.

Члан 18.

(Саставни дио упутства)

Саставни дио овог упутства чине:

|  |  |  |
| --- | --- | --- |
|  | Прилог 1. | Образац захтјева за издавање одобрења за коришћење бланко сопствене трасиране мјенице као облика осигурања, из члана 6., |
|  | Прилог 2. | Образац захтјева за провјеру измирења доспјелог дуга по основу индиректних пореза, осталих прихода и такси, из члана 7. ст. (2) и (3), |
|  | Прилог 3. | Образац захјева за полагање бланко сопствене трасиране мјенице, из члана 10. став (2), |
|  | Прилог 4. | Образац мјеничне изјаве, из члана 10. став (3) тачка ц), |
|  | Прилог 5. | Образац изгледа и садржаја регистра положених (примљених) бланко сопствених трасираних мјеница, из члана 12. став (3). |

Члан 19.

(Престанак важења)

Даном ступања на снагу овог упутства престаје важити Упутство о коришћењу бланко сопствене трасиране мјенице у царинском поступку унутрашње обраде по основу *lohn* посла (''Службени гласник БиХ'', број 16/14).

Члан 20.

(Ступање на снагу)

Ово упутство ступа на снагу осмог дана од дана објављивања у ''Службеном гласнику БиХ''.

**Д И Р Е К Т О Р**

Број: 01-02-2-372- \_\_\_\_\_\_\_\_\_ /25

Бања Лука, \_\_\_\_\_\_ 2025. године **Др Зоран Тегелтија**

**О б р а з л о ж е њ е**

**уз преднацрт Упутства о коришћењу бланко сопствене трасиране мјенице**

**у царинском поступку унутрашње обраде по основу *lohn* посла**

**Правни основ и разлози за доношење**

Правни основ и надлежност Управе за индиректно опорезивање за доношење Упутства о коришћењу бланко сопствене трасиране мјенице у царинском поступку унутрашње обраде по основу *lohn* посла произилази из члана 511. став (3) Одлуке о спровођењу Закона о царинској политици у Босни и Херцеговини ("Службени гласник БиХ", бр. 13/19, 54/19, 21/20, 47/21, 49/21, 4/22, 23/22 и 6/23), те члана 15. Закона о Управи за индиректно опорезивање ("Службени гласник БиХ", број 89/05) и члана 61. став 2. Закона о управи ("Службени гласник БиХ", бр. 32/02, 102/09 и 72/17).

Упутством о коришћењу бланко сопствене трасиране мјенице у царинском поступку унутрашње обраде по основу *lohn* посла (''Службени гласник БиХ'', број 16/14) прописани су услови и поступак одобравања коришћења бланко сопствене трасиране мјенице као инструмента обезбјеђења плаћања индиректних пореза који настају или би могли настати у царинском поступку унутрашње обраде по основу *lohn* посла, као и камата (компензаторна и затезна) које настају или би могле настати у вези са тим индиректним порезима, полагање, наплата и враћање наведене мјенице, те друга питања у вези са тим инструментом обезбјеђења плаћања.

Наведено упутство је било донијето на основу члана 431. став 2. Одлуке о проведбеним прописима Закона о царинској политици Босне и Херцеговине (''Службени гласник БиХ'', бр. 63а/04, 60/06 и 57/08), којим је било прописано да околности и услове под којим се врсте инструмената осигурања из става 1. тог члана (међу којима су и вриједносни папири) могу користити одређују царински органи, која одлука није више на снази.

Сада, чланом 511. ст. (1) и (3) важеће Одлуке о спровођењу Закона о царинској политици у Босни и Херцеговини регулисани су други облици осигурања царинског дуга, међу којима су и вриједносни папири, те да околности и услове под којим се ти облици осигурања могу користити прописује царински орган.

Стога, ради примјене односно спровођења релевантних одредби Закона о царинској политици у Босни и Херцеговини ("Службени гласник БиХ", број 58/15) и Одлуке о спровођењу Закона о царинској политици у Босни и Херцеговини, у погледу коришћења бланко сопствене трасиране мјенице као облика осигурања царинског дуга у царинском поступку унутрашње обраде по основу *lohn* посла, неопходно је донијети ново упутство којим ће се свеобухватније уредити питања у вези коришћења тог облик осигурања царинског дуга.

Из наведеног, припремљен је преднацрт Упутства о коришћењу бланко сопствене трасиране мјенице у царинском поступку унутрашње обраде по основу *lohn* посла.

Бања Лука, 10.03.2025. године УПРАВА ЗА ИНДИРЕКТНО ОПОРЕЗИВАЊЕ